Steen Gade (SF), 2006-12-12:
Vi står i den specielle situation, at vi er en enig opposition, som har stillet en lang række forslag til en bedre miljøzonelovgivning her i Danmark og dermed kraftigere indgreb imod partikelforurening.
Det ser jo ikke ud til, at de ændringsforslag, vi har stillet, bliver vedtaget, men jeg vil da godt appellere til, at regeringspartierne er villige til at gå ind i en drøftelse.
Det ene, de godt kunne være mere åbne over for, var, at man rent geografisk ikke kun skulle have de fem kommuner, som er nævnt i forslaget.
Trekantsområdet var jo f.eks. et oplagt område, hvor man også måtte have lov til at gribe ind.
Et andet område er, at man efter den grundige bearbejdning, vi har foretaget af det her i udvalget, helt anderledes burde have kigget på EURO IV-normer og EURO V-normer specielt i forhold til små partikler.
Det ligger sådan, at den høring, vi havde i udvalget, jo understregede, at der er en betydelig risiko for, at der er små farlige partikler også ved EURO IV- og EURO V-normerne, helt modsat det, som man argumenterer for fra regeringspartiernes og regeringens side.
Jeg synes i det mindste, at vi burde have fået en tilkendegivelse fra regeringen af, at man meget grundigere vil kigge på de her sager.
Så skal jeg nævne et par ting, som vi har fået ud af udvalgsarbejdet: Vi har fået NOx-rensning og diskussionen om og muligheden for at lave en NOx-rensning, samtidig med at vi renser for partikler – den mulighed er ikke helt forspildt.
Sådan opfatter jeg i hvert fald tilsagnet om, at vi kan kigge på typegodkendelser for NOx-rensning og typegodkendelser af SCR-filtre, og at vi får en gennemgang af det inden udgangen af 2007 som et tegn på, at vi skal kigge på hele det her forslag en gang igen ved udgangen af 2007.
Jeg synes også, det er lidt trist, at vi ikke har kunnet få en dato for, hvornår varebiler skal være omfattet af partikelfilterkravene.
Det er sådan, at varebilerne står for 44 pct. af forurenin gen med partikler, og det vil sige, at vi i forhold til at få forbedret sundhedstilstanden ikke gør det maksimale.
Det korte af det lange er, at de ændringsforslag, som en enig opposition har stillet her, illustrerer, at der altså er et meget, meget stort mindretal her i Folketinget, som havde ønsket, at vi fik en meget mere ambitiøs lovgivning om miljøzoner i Danmark end det, som vi kan forstå regeringspartierne og Dansk Folkeparti ønsker.
Jeg skal nævne som det sidste, at det, vi kommer til at kigge på i 2007, SCR-katalysatorer og filterløsninger, jo vil give os en mulighed for, inden 2007 er omme, igen at få sat på dagsordenen, at Danmark kun blev et demonstrationsprojekt, at København og Frederiksberg kun blev et demonstrationsprojekt for noget af den miljøteknologi, som vi i Danmark er længst fremme med.
Det er jo en af de mere absurde ting, som vi næsten hele tiden oplever i miljødiskussionen, nemlig at en lang række steder er dansk industri i front, men lovgivningen, der skulle give dem chancerne for at lave demonstrationsprojekter her i landet, er ikke god nok, og det her er altså sådan et tilfælde.
Min opfordring til regeringspartierne er: Selv om der er sket nogle ryk og der er sket forbedringer undervejs, så synes jeg, man skulle tage det sidste skridt og også stemme for de ændringsforslag, som oppositionen har stillet.